ORDE do 15 de xullo de 2010 pola que se establecen as bases reguladoras para a concesión de axudas ás pemes para o financiamento de actuacións destinadas á prevención, protección, mellora e coñecemento ambiental e se fai pública a súa convocatoria para os anos 2010 e 2011, cofinanciadas polo Fondo Europeo de Desenvolvemento Rexional, no marco do Programa operativo Feder Galicia 2007-2013.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/07/2010

A nosa sociedade é cada día máis consciente dos problemas ambientais existentes e reclama, cada vez con maior insistencia, un esforzo en materia de protección do ambiente.
Por outra banda, resulta evidente que un desenvolvemento económico e unha actitude respectuosa co ambiente son aspectos que necesariamente deben ir asociados e que os investimentos das empresas en materia ambiental se converten nunha vantaxe competitiva, supoñendo un beneficio, non só para o ambiente e a sociedade en xeral, senón tamén para as propias empresas en termos de aforro de recursos, prevención e xestión axeitadas dos seus recursos, prevención de riscos ambientais, etc.
Na liña do que se acaba de sinalar, a presente orde de axudas vai destinada, precisamente, a fomentar a realización por parte das empresas de actuacións e investimentos encamiñados, con carácter prioritario, á prevención, protección, mellora e coñecemento ambiental, prestando a súa colaboración económica aos proxectos realizados polo sector empresarial galego en materia de cambio climático, xestión dos recursos e dos residuos, implantación e mantemento no sistema comunitario de xestión e auditoría ambientais (Eco-Management and Audit Scheme, EMAS) así como aqueles que teñan por obxecto a realización de estudos de análise de riscos ambientais.
Cómpre sinalar que estas subvencións están cofinanciadas nun 70% polo Fondo Europeo de Desenvolvemento Rexional (Feder), ao amparo do disposto no Regulamento (CE) 1080/2006, do Parlamento Europeo e do Consello, do 5 de xullo, relativo ao Fondo Europeo de Desenvolvemento Rexional; no Regulamento 1083/2006, do Consello, do 11 de xullo, polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión así como no Regulamento (CE) 1828/2006, da Comisión, do 8 de, polo que se fixan as normas de desenvolvemento do Regulamento 1083/2006.
As actuacións subvencionables están incluídas, segundo a distribución que se sinala a continuación, no eixe 2, categoría de gasto 06, actuacións 1 a 4, do Programa operativo Feder Galicia 2007-2013:
a) Investimentos das empresas co fin de acadar unha redución das emisións á atmosfera: 2.06.4.
b) Investimentos das empresas destinados a mellorar o seu comportamento ambiental en materia de xestión e uso sustentable dos recursos e os residuos: 2.06.1.
c) Estudos de análise e avaliación de riscos ambientais en instalacións industriais: 2.06.3.
d) A implantación e mantemento no Sistema Comunitario de Xestión e Auditoría Ambiental (EMAS): 2.06.2.
e) Investimentos para a adaptación do software destinado a potenciar o emprego, por parte das empresas, de medios electrónicos no cumprimento das obrigas de información en materia ambiental, en particular no tocante á xestión dos residuos industriais e á realización da autodiagnose ambiental: 2.06.3.
De conformidade co previsto no Decreto 316/2009, do 4 de xuño, a Consellería de Medio Ambiente, Territorio e Infraestruturas é o órgano da Administración da comunidade autónoma ao que lle corresponde, entre outras, o exercicio das competencias e funcións en materia de ambiente, consonte o disposto no Estatuto de autonomía de Galicia nos termos sinalados na Constitución.
Pola súa banda, segundo se sinala no citado decreto, a Secretaría Xeral de Calidade e Avaliación Ambiental exercerá as competencias e funcións en materia de avaliación e control da incidencia que sobre o ambiente provoque a actividade humana, o fomento de sistemas e estratexias de corrección da dita incidencia, a avaliación dos efectos de determinados plans e programas no ambiente, o impulso da investigación ambiental e o desenvolvemento tecnolóxico e a súa posta en marcha para o logro da adecuada protección ambiental e o desenvolvemento de estudos e informes en materia de ambiente.
En consecuencia, procédese pola presente orde a facer públicas as bases reguladoras e a convocatoria destas axudas, para os anos 2010-2011, destinadas a subvencionar as actuacións que se sinalan no ámbito das competencias atribuídas a Secretaría Xeral de Calidade e Avaliación Ambiental coa finalidade de mellorar as condicións ambientais e acadar un desenvolvemento sustentable na Comunidade Autónoma de Galicia.
En virtude do anterior, no uso das atribucións que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto e finalidade.
Esta orde ten por obxecto regular a concesión, polo procedemento de concorrencia competitiva, e facer pública para os anos 2010 e 2011 a convocatoria de subvencións para o financiamento de actuacións destinadas á prevención, protección, mellora e coñecemento ambiental.
Artigo 2º.-Beneficiarios.
1. Con carácter xeral, poderán ser beneficiarios das subvencións que se regulan na presente orde as pequenas e medianas empresas (pemes) que, cumprindo o establecido no punto segundo deste artigo, teñan o seu domicilio social ou algún dos seus centros no territorio da Comunidade Autónoma de Galicia e sexa neste mesmo ámbito territorial no que se desenvolva ou materialice o proxecto ou actuación obxecto da subvención.
Para a realización de estudos de análise de riscos ambientais consideraranse beneficiarios unicamente as pemes que, ademais de cumprir o establecido no punto anterior, desenvolvan algunha das actividades enumeradas no anexo III da Lei 26/2007, do 23 de outubro, de responsabilidade ambiental.
2. Considerarase pequena e mediana empresa (peme) a que se axuste á definición que dela ofrece o Regulamento (CE) 800/2008, da Comisión, do 6 de agosto (DOUE L 214/3, do 9 de), no seu anexo I, e que entende por tal aquela entidade que, independentemente da súa forma xurídica, exerza unha actividade económica e que:
-No caso dunha mediana empresa, empregue a menos de 250 persoas e cuxo volume de negocio anual non exceda os 50 millóns de euros ou cuxo balance xeral anual non exceda os 43 millóns de euros.
-Para considerala pequena empresa, empregue a menos de 50 persoas e cuxo volume de negocios anual ou balance xeral anual non exceda os 10 millóns de euros.
-Por microempresa, aquela que conte con menos de 10 empregados, cuxo volume de negocio anual ou balance xeral anual non exceda os 2 millóns de euros.
Será necesario que a empresa solicitante reúna ambos os requisitos (número de persoas empregadas e volume de negocios ou balance xeral anuais) para que poida considerarse peme.
Neste senso, cómpre sinalar que para o cálculo destes requisitos terase en conta o establecido nos artigos 3, 4, 5 e 6 do anexo I do Regulamento 800/2008, antes citado, especialmente no tocante ás nocións de empresa autónoma, asociada e vinculada.
3. Non poderán concorrer na presente convocatoria aquelas empresas que fosen condenadas por delito, falta ou infracción administrativa relacionada co medio ata que non transcorra o prazo para a prescrición da sanción imposta de conformidade coa lexislación que lle sexa de aplicación ou, no seu defecto, de acordo cos prazos fixados no artigo 132 da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Quedarán excluídas aquelas entidades incursas nalgún dos supostos pevistos no artigo 10.2º e 3º da Lei 9/2007, do 13 de xuño, de subvencións de Galicia.
Artigo 3º.-Réxime xurídico, principios de aplicación e compatibilidade coa normativa comunitaria.
As axudas reguladas na presente orde concederanse en réxime de concorrencia competitiva e baixo os principios de publicidade, obxectividade, transparencia, igualdades, non discriminación, eficacia e eficiencia.
Así mesmo, axustaranse ao establecido nas disposicións que se sinalan:
-Lei 9/2007, do 13 de xuño, de subvencións de Galicia.
-Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
-Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010.
-Lei 4/2006, do 30 de xuño, de transparencia e boas prácticas na Administración pública galega.
-Regulamento (CE) 1080/2006, do Parlamento Europeo e do Consello, do 5 de xullo, relativo ao Fondo Europeo de Desenvolvemento Rexional.
-Regulamento 1083/2006, do Consello, do 11 de xullo, polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión.
-Regulamento (CE) 1828/2006, da Comisión, do 8 de decembro, polo que se fixan as normas de desenvolvemento do Regulamento 1083/2006.
-Regulamento (CE) 1998/2006 relativo á aplicación dos artigos 87 e 88 do Tratado do CE (na actualidade artigos 107 e 108 do Tratado de Funcionamento da Unión Europea) ás axudas de minimis (publicado no DOUE L 379/5, do 28 de decembro). Quedan suxeitas a este réxime todas a axudas concedidas ao abeiro desta orde.
-Regulamento (CE) 800/2008, da Comisión, do 6 de agosto, polo que se declaran determinadas categorías de axudas compatibles co mercado común en aplicación dos artigos 87 e 88 do Tratado (na actualidade artigos 107 e 108 do Tratado de Funcionamento da Unión Europea)-Regulamento xeral de exención por categorías (publicado no DOUE L 214/3, do 9 de agosto de 2008) que se ten en conta no tocante á definición de peme.
Supletoriamente, tamén resultan de aplicación:
-A Lei 38/2003, do 17 de novembro, xeral de subvencións.
-O Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións.
-A Lei 30/1992, do 26 de novembro, de réxime xurídico das administracións públicas e do procedemento administrativo común.
Así como as demais normas citadas nesta orde e aquelas outras que resulten de aplicación.
Artigo 4º.-Actuacións subvencionables.
1. As actuacións ás que van destinadas estas axudas refírense á prevención, protección, mellora e coñecemento ambiental.
2. Non se subvencionarán aquelas propostas ao abeiro desta orde que sexan de obrigado cumprimento pola lexislación vixente nin tampouco aqueles proxectos que xa resultasen beneficiarios de axudas outorgadas por esta mesma consellería para a mesma finalidade (excepción feita das solicitudes de axuda que teñan por obxecto a renovación no Rexistro Galego de Centros Adheridos ao Sistema de Xestión e Auditoría Ambiental).
3. En particular, serán actuacións subvencionables as seguintes:
a) Investimentos das empresas co fin de acadar unha redución das emisións á atmosfera:
a.1. Investimentos que produzan unha redución efectiva de emisións de gases efecto invernadoiro (GEI), tales como:
-Investimentos tecnolóxicos que supoñan unha redución de emisións a atmosfera de GEI.
-Investimentos para a mellora da eficiencia enerxética en calquera ámbito da actividade da empresa.
-Investimentos para a substitución do tipo de combustible empregado pola empresa que implique modificacións de equipamentos e/ou instalacións sempre e cando supoñan unha redución de GEI.
-Investimentos para a substitución ou adaptación do vehículo para o transporte de mercadorías (sempre e cando, tratándose de transporte de mercadorías por estrada, este se realice por conta propia) ou pasaxeiros que supoñan unha redución de emisións polo emprego de enerxías alternativas (gas natural, propano, electricidade...).
-A elaboración de plans de cambio climático que inclúan, como mínimo, actuacións de redución e formación na peme, así como actuacións de planificación en materia de transporte para empresas co obxectivo de actuar sobre a mobilidade dos traballadores ata o seu posto de traballo (polígonos, centros de traballo) que supoñan unha reducción de GEI.
-Calquera outra actuación ou investimento relacionado co obxecto desta epígrafe.
No caso das pemes incluídas no ámbito de aplicación da Lei 1/2005, do 9 de marzo, pola que se regula o réxime de comercio de dereitos de emisión de GEI, e da Orde do 13 de novembro de 2007, non se considerarán aqueles proxectos que supoñan reducións no consumo de materias primas e combustibles autorizados para a instalación sometida á dita lei.
a.2. Investimentos que supoñan unha redución ou mellora na medición das emisións distintas dos GEI:
-Investimentos tecnolóxicos que supoñan unha redución de emisións a atmosfera distinta dos GEI.
-Investimentos para a mellora da seguridade das plataformas de medicións en focos e mellora e adquisición de equipamentos de medición en continua, SAM.
-Calquera outra actuación ou investimento relacionado co obxecto desta epígrafe.
b) Investimentos das empresas destinados a mellorar o seu comportamento ambiental en materia de xestión e uso sustentable dos recursos e os residuos. Prevese nesta epígrafe as instalacións ou procesos produtivos que dean lugar nas propias instalacións produtivas a:
b.1. Unha reutilización de produtos ou materiais empregados.
b.2. Unha redución da cantidade de residuos industriais xerada.
b.3. Unha axeitada separación en orixe dos residuos xerados.
b.4. A reciclaxe ou calquera outra forma de aproveitamento posterior deste tipo de residuos.
b.5. A introdución de mellores tecnoloxías aplicadas á xestión e uso sustentable dos recursos e dos residuos.
b.6. Calquera outra actuación ou investimento relacionado co obxecto deste apartado.
c) Estudos de análise e avaliación de riscos ambientais en instalacións industriais. Prevese aquí aquelas actuacións relacionadas coa realización de estudos de análise de riscos ambientais en instalacións industriais, de conformidade co disposto polo Real decreto 2090/2008, do 22 de decembro, polo que se aproba o Regulamento de desenvolvemento parcial da Lei 26/2007, do 23 de outubro, de responsabilidade ambiental.
d) A implantación e mantemento no Sistema Comunitario de Xestión e Auditoría Ambiental (EMAS) segundo o recollido no Regulamento (CE) 1221/2009, do Parlamento Europeo e do Consello, do 25 de novembro, relativo á participación voluntaria de organizacións nun sistema comunitario de xestión e auditoría medioambientais (EMAS), e polo que se derrogan o Regulamento (CE) 761/2001 e as decisións 2001/681/CE e 2006/193/CE da Comisión. Serán actuacións subvencionables ao amparo desta epígrafe:
d.1. Os traballos de consultoría, verificación e validación realizados para a implantación do sistema de xestión ambiental EMAS e rexistro da entidade solicitante.
d.2. Os traballos de verificación e validación que sexa necesario realizar para a renovación no rexistro cada tres anos, a través da validación da declaración ambiental actualizada.
Cómpre sinalar que, en relación con esta letra d), non se considerarán actuacións subvencionables as medicións, análises e estudos.
e) Investimentos para a adaptación do software destinado a potenciar o emprego, por parte das empresas, de medios electrónicos no cumprimento das obrigas de información en materia ambiental, en particular no tocante á xestión dos residuos industriais e á realización da autodiagnose ambiental.
4. As axudas establecidas nesta orde para a realización das actuacións subvencionables descritas neste artigo están sometidas ao réxime de minimis nos termos establecidos no Regulamento (CE) 1998/2006, da Comisión, do 15 de decembro, relativo á aplicación dos artigos 87 e 88 do tratado CE (DOUE L 379, do 28 de decembro). Esta circunstancia farase constar expresamente na resolución de concesión da subvención.
Polo tanto a axuda total de minimis concedida a unha empresa non será superior a 200.000 euros durante calquera período de tres exercicios fiscais, ou a 100.000 euros no suposto dunha axuda concedida a unha empresa que opere no sector do transporte pola estrada.
Por tratarse de axudas sometidas ao réxime de axudas de minimis, non poderá concederse a empresas dos seguintes sectores:
a) Pesca e acuicultura, segundo se establece no Regulamento (CE) 104/2000, do Consello.
b) Produción primaria dos produtos agrícolas que figuran na lista do anexo I do tratado.
c) Actividades relacionadas coa exportación a países terceiros ou estados membros cando a axuda estea vinculada directamente ás cantidades exportadas, á creación e funcionamento dunha rede de distribución ou a outros gastos de explotación vinculados á actividade de exportación.
d) Carbón, segundo se define no Regulamento (CE) 1407/2002.
e) Empresas en crise.
No suposto das empresas que realicen por conta allea operacións de transporte por estrada, non poderán concederse axudas para a adquisición de vehículos de transporte de mercadorías por estrada.
Artigo 5º.-Solicitudes e prazos.
1. As solicitudes, segundo modelo normalizado que se xunta como anexo I e acompañadas da documentación que sinala, deberán ir dirixidas ao conselleiro de Medio Ambiente, Territorio e Infraestruturas e deberán ser presentadas, preferentemente, no rexistro da Secretaría Xeral de Calidade e Avaliación Ambiental (San Lázaro s/n, 15781 Santiago de Compostela) ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Serán admisibles as solicitudes presentadas por unha mesma empresa que, cumprindo o establecido nestas bases reguladoras, teñan por obxecto proxectos e finalidades distintas.
3. O prazo de presentación das solicitudes será dun mes, contado desde o día seguinte ao da publicación da convocatoria no Diario Oficial de Galicia.
Artigo 6º.-Documentación xeral que hai que presentar.
Os interesados na obtención destas axudas deberán presentar, xunto co escrito de solicitude antes referido, a seguinte documentación:
1. Acreditación da personalidade:
a) Persoas xurídicas:
-Orixinal ou copia compulsada da certificación rexistral en que conste a súa constitución e os estatutos vixentes.
-Orixinal ou copia compulsada do documento acreditativo do poder co que actúa o representante en nome da entidade, no caso de que tal poder non conste na certificación antes mencionada.
-Copia compulsada do documento nacional de identidade (DNI) do representante legal da empresa, salvo que no escrito de solicitude se autorice a esta administración para a comprobación da súa identidade de conformidade con establecido no Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta o emprego de medios electrónicos (DOG nº 221, do 13 de novembro).
-Copia compulsada da tarxeta de identificación fiscal.
b) Persoas físicas:
-Copia compulsada do documento nacional de identidade (DNI) do titular ou titulares solicitantes ou do seu representante, se fose o caso, salvo que no escrito de solicitude se autorice a esta administración para a comprobación da súa identidade de conformidade con establecido no Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta o emprego de medios electrónicos (DOG nº 221, do 13 de novembro).
2. Declaración segundo modelo que se achega como anexo II na que se faga constar a condición de pequena ou mediana empresa, de acordo co estipulado no anexo I do Regulamento CE 800/2008, do 6 de agosto, sobre a definición de peme (DOUE L 214, do 9 de agosto). No caso que a empresa solicitante teña a consideración de asociada ou vinculada, para os efectos do citado regulamento, deberase acompañar esta declaración dun informe en que se sinalen os datos e cálculos empregados para a determinación dos requisitos de efectivos e importes financeiros requiridos, de conformidade co establecido nesta disposición comunitaria.
3. Declaración segundo o modelo do anexo III en que se especifique calquera outra axuda solicitada ou concedida para o mesmo proxecto, das distintas administracións públicas competentes, así como ás sometidas á norma comunitaria de minimis, recibidas no exercicio corrente e nos dous exercicios fiscais anteriores.
Segundo o establecido no parágrafo terceiro do artigo 20.3º da Lei 9/2007, do 13 de xuño, a presentación da solicitude polo interesado comportará a autorización ao órgano xestor destas axudas para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias e coa Seguridade Social.
Non obstante o disposto no punto anterior, o solicitante poderá denegar, expresamente, na solicitude, o consentimento para que a Secretaría Xeral solicite dos anteditos órganos a certificación acreditativa de tales requisitos.
Neste caso, abondará con presentar, xunto coa solicitude, unha declaración responsable (anexo IV) de que non se ten débedas coa Facenda autonómica e de que se está ao día no cumprimento das obrigas fiscais coa Facenda estatal e coa Tesouraría da Seguridade Social, pero antes da proposta de resolución e do pagamento deberá acreditar os devanditos aspectos a través dos respectivos certificados.
Artigo 7º.-Documentación técnica relativa á actuación obxecto da solicitude.
1. Os proxectos presentados deberán conter unha descrición clara das actividades que se van desenvolver, tanto desde o punto de vista técnico como económico, así como os datos e a información requirida para o tipo de actuación ou actuacións para ás que se solicita a axuda e segundo o que se sinala de seguido:
a) No caso de investimentos das empresas co fin de acadar unha redución das emisións á atmosfera:
a.1. Tratándose de investimentos que produzan unha redución efectiva de emisións de gases efecto invernadoiro (GEI), deberase presentar un estudo que, sen superar as 20 páxinas de extensión, conteña os extremos seguintes:
1) Unha memoria técnica que inclúa, como mínimo, os seguintes puntos:
*Breve descrición da actividade que se vai realizar indicando a redución das emisións de GEI calculadas en toneladas equivalentes de CO2 e realizando unha comparativa entre a situación inicial (antes do investimento) e a final (unha vez realizado o investimento), con referencia expresa ás fórmulas empregadas, así como aos factores de emisións, factores de oxidación, utilizados para o cálculo da redución das emisións de GEI que poderán efectuarse tendo en conta:
-A última edición publicada do inventario de emisións de gases efecto invernadoiro de España.
-Os datos do Instituto para a Diversificación e Aforro da Enerxía (IDAE).
-Instituto Enerxético de Galicia (Inega).
-Outra fonte que se especifique pero que deberá ser validada pola Subdirección Xeral de Investigación, Cambio Climático e Información Ambiental.
*Calendario de prazos e duración do proxecto. No caso que o proxecto abarque os anos 2010 e 2011, o calendario deberá identificar, con claridade e sen que haxa lugar a dúbidas que actuacións se van desenvolver en cada anualidade, en correspondencia coas previsións de gastos por anualidades incluídas no orzamento que se remita e tendo en conta as datas límite fixadas no artigo 15º para a xustificación das axudas.
2) Orzamento detallado da previsión de gastos subvencionables requiridos, se é o caso, para cada unha das anualidades subvencionables.
a.2. No caso de investimentos de carácter tecnolóxico que supoñan unha redución ou mellora na medición das emisións distintas dos GEI, será preciso presentar un estudo que, sen superar as 20 páxinas de extensión, conteña:
1) Memoria técnica que incluirá, como mínimo, os seguintes puntos:
-Breve descrición do proxecto.
-Cronograma e duración do proxecto. No caso que o proxecto abarque os anos 2010 e 2011, o cronograma deberá identificar, con claridade e sen que haxa lugar a dúbidas que actuacións se van desenvolver en cada anualidade, en correspondencia coas previsións de gastos por anualidades incluídas no orzamento que se remita, e tendo en conta as datas límite fixadas no artigo 15º para a xustificación das axudas.
2) Orzamento detallado da previsión de gastos subvencionables requiridos, se é o caso, para cada unha das anualidades subvencionables.
b) En materia de xestión dos recursos e dos residuos, os proxectos deberán prever un estudo que, sen superar as 20 páxinas de extensión, conteña:
1) Memoria técnica que incluirá, como mínimo, os seguintes puntos.
-Breve descrición do proxecto.
-Identificación do centro onde se vai realizar a actuación.
-Cronograma e duración do proxecto. No caso que o proxecto abarque os anos 2010 e 2011, o cronograma deberá identificar, con claridade e sen que haxa lugar a dúbidas, que actuacións se van desenvolver en cada anualidade, en correspondencia coas previsións de gastos por anualidades incluídas no orzamento que se remita, e tendo en conta as datas límite fixadas no artigo 15º para a xustificación das axudas.
-Epígrafe en que se sinale o procedemento ou sistema que permita efectuar un seguimento e avaliación dos obxectivos propostos e/ou facer unha comparativa entre a situación de partida e a existente unha vez realizado o investimento para o que se solicita a axuda.
2) Orzamento detallado da previsión de gastos subvencionables requiridos, se é o caso, para cada unha das anualidades subvencionables.
c) No tocante aos estudos de análise e avaliación de riscos ambientais en instalacións industriais, presentarase unha análise, de non máis 20 páxinas de extensión, realizada polo operador ou un terceiro contratado por este, seguindo o esquema da norma UNE 150.008 ou outras equivalentes, que deberá prever o seguinte:
1) Memoria técnica que incluirá, como mínimo, os seguintes puntos:
-Breve descrición do estudo de análise de risco ambiental.
-Identificación do responsable técnico da elaboración do estudo.
-Informe que indique claramente a situación da empresa, con mapas, coordenadas UTM, diagrama de procesos, distancia a espazos naturais próximos.
-Certificado que acredite se ten un EMAS ou unha ISO 14001.
-Documento que liste a cantidade e perigo dos produtos que almacenan, producen e/ou manipulan.
-Avaliación dos obxectivos propostos.
2) Orzamento detallado da previsión de gastos subvencionables requiridos, se é o caso, para cada unha das anualidades subvencionables.
d) Para a implantación e mantemento no Sistema Comunitario de Xestión e Auditoría Ambiental (EMAS) será necesaria a presentación dun estudo que non supere as 20 páxinas de extensión que contemple:
1) Unha memoria técnica explicativa da acción que se vai desenvolver e que, como mínimo, inclúa os puntos seguintes:
-Avaliación ambiental da instalación.
-Política ambiental a seguir (compromiso de mellora continuada, prevención da contaminación e conformidade regulamentaria...).
-Cronograma que detalle os pasos a seguir, con referencias temporais concretas e identificando, para os efectos do establecido no artigo 9º, punto 1, o período escollido para o desenvolvemento das actuacións previstas, en correspondencia co orzamento que se remita e tendo en conta as datas límite fixadas no artigo 15º para a xustificación das axudas.
-Indicación expresa de posesión dalgún sistema de xestión ambiental. No caso da ISO 14001 acompañarase copia do certificado acreditativo emitido pola correspondente entidade de certificación.
-Beneficios ambientais esperados.
2) Orzamento detallado cos gastos subvencionables requiridos para o período temporal escollido segundo o establecido no artigo 8º, punto 1.
e) No caso de investimentos para a adaptación do software das empresas destinado a potenciar o emprego de medios electrónicos en relación con obrigas de información en materia ambiental, requirirase a presentación dun estudo que non supere as 20 páxinas de extensión que conteña:
1) Memoria técnica que incluirá, como mínimo, os seguintes puntos:
-Breve descrición do proxecto.
-Cronograma e duración do proxecto. No caso que o proxecto abarque os anos 2010 e 2011, o cronograma deberá identificar, con claridade e sen que haxa lugar a dúbidas que actuacións se van desenvolver en cada anualidade, en correspondencia coas previsións de gastos por anualidades incluídas no orzamento que se remita, e tendo en conta as datas límite fixadas no artigo 15º para a xustificación das axudas.
2) Orzamento detallado da previsión de gastos subvencionables requiridos, de ser o caso, para cada unha das anualidades subvencionables.
2. Así mesmo, ademais do sinalado con anterioridade, a entidade solicitante deberá remitir calquera outra documentación que considere oportuna para os efectos do establecido no artigo 10º desta orde, co fin de que a comisión de avaliación poida avaliar o cumprimento ou non dos criterios fixados para a valoración e prelación das solicitudes presentadas.
Artigo 8º.-Procedemento de concesión.
O procedemento que se empregará para a concesión das axudas será o previsto no artigo 19, punto 1 da Lei 9/2007, de subvencións de Galicia, no que se sinala que o procedemento ordinario de concesión de subvencións se tramitará en réxime de concurrencia competitiva. Para estes efectos, ten a consideración de concorrencia competitiva o procedemento mediante o cal a concesión das subvencións se realiza a través da comparación das solicitudes presentadas, co fin de establecer unha prelación entre estas, de acordo cos criterios de valoración fixados no artigo 10º desta orde, e adxudicar, co límite que marca o crédito dispoñible, aquelas que obtivesen maior valoración en aplicación dos devanditos criterios.
Artigo 9º.-Período subvencionable e contía das axudas.
1. O período subvencionable para a convocatoria que se abre por medio desta orde abarcará os gastos relativos ás actuacións subvencionables a que se refire o artigo 4º realizados pola entidade beneficiaria entre o 1 de xaneiro de 2010 e o 30 de novembro de 2011, ambos inclusive, de acordo coas especificacións contidas nesta orde e coa excepción feita dos proxectos que comprendan a realización de actuacións subvencionables correspondentes ao epígrafe d) do artigo 4º (implantación e mantemento no sistema comunitario de xestión e auditoría ambientais-EMAS) que, como consecuencia da natureza e características do procedemento, deberán desenvolverse ben entre o 1 de xaneiro e o 30 de novembro de 2010, ben entre o 1 de decembro e o 30 de novembro de 2011.
2. As contías das subvencións para as distintas liñas de axudas que van outorgar pola Consellería de Medio Ambiente, Territorio e Infraestruturas serán as seguintes:
a) Para a investimentos das empresas co fin de acadar unha redución das emisións á atmosfera:
Ata un 60% dos custos totais subvencionables do proxecto cun límite máximo de 60.000 .
b) Para investimentos das empresas destinadas á xestión dos recursos e dos residuos:
Ata un 60% dos custos totais subvencionables do proxecto cun límite máximo de 60.000 .
c) Para a realización dos estudos de análise e avaliación de riscos ambientais en instalacións industriais:
Ata un 60% do custo do análise de risco ambiental, cun límite máximo de 10.000 .
d) Para a implantación e mantemento do Sistema Comunitario de Xestión e Auditoría Ambiental (EMAS):
-Ata un 60% do custo da implantación e verificación, cun límite máximo de 15.000  para os beneficiarios que realicen a implantación e inscrición no Sistema Comunitario de Xestión e Auditoría Ambiental.
-Ata un 60% do orzamento cando a implantación ou verificación se realice partindo da norma ISO 14001, cun importe máximo de 2.500 .
-Ata un 60% do custo da verificación para a renovación do rexistro cun límite máximo de 5.000 .
e) No caso de investimentos para a adaptación do software destinado a potenciar o emprego, por parte das empresas, de medios electrónicos no cumprimento das obrigas de información en materia ambiental, en particular no tocante á xestión dos residuos industriais e á realización da autodiagnose ambiental:
Ata un 60% dos custos subvencionables cun límite máximo de 10.000 .
Artigo 10º.-Criterios de valoración.
1. A comisión de avaliación, a que se refire o artigo 11º desta orde, valorará as solicitudes presentadas aplicando os criterios e puntuacións que a seguir se sinalan para cada un dos grupos de actuacións subvencionables previstos:
a) No caso de investimentos das empresas co fin de acadar unha redución das emisións á atmosfera:
1) Pola eficiencia da redución que implique o proxecto (considerando as emisións de GEI e non GEI por euro investido): ata 40 puntos.
2) Tendo en conta a inclusión do proxecto ou actuación proposta nun Plan integral de cambio climático ou a súa coherencia e/ou contribución á realización dos obxectivos e prioridades establecidas en materia de cambio climático, así como o grao de replicabilidade da acción: ata un máximo de 20 puntos.
3) Pola redución absoluta, cuantificada en toneladas equivalentes de CO2, que derivaría da execución do proxecto: ata 10 puntos.
4) Tratándose de proxectos presentados por empresas que acrediten dispor dun sistema de xestión e auditoría ambientais: 10 puntos no caso de EMAS e 5 puntos tratándose da ISO 14001.
b) Tratándose de investimentos das empresas en materia de xestión de residuos:
1) Por proxectos que impliquen unha redución do perigo ou da cantidade de residuos perigosos xerados ou que prioricen a reutilización ou redución en orixe fronte á reciclaxe: ata un máximo de 20 puntos.
2) Polo grao de interese do proxecto presentado, en función do beneficio achegado e/ou contribución á realización das prioridades e obxectivos fixados polo actual marco normativo (en particular pola Lei 10/2008, do 3 de novembro, de residuos de Galicia; DOG nº 174, do 18 de novembro): ata 20 puntos.
3) Tendo en conta a viabilidade ou continuidade do proxecto ou actuación para a que se solicita a axuda así como a súa replicabilidade a outras entidades ou sectores: ata 20 puntos.
4) Atendendo ao carácter innovador do proxecto ou actuación presentada: ata 10 puntos.
5) Tratándose de proxectos presentados por empresas que acrediten dispor dun sistema de xestión e auditoría ambientais: 10 puntos no caso de EMAS e 5 puntos tratándose da ISO 14001.
c) Para a realización dos estudos de análise e avaliación de riscos ambientais en instalacións industriais:
1) Pola situación das instalacións en solo de núcleo rural: ata 10 puntos.
2) Polo risco de vertedura da empresa directamente aos ríos e rías: ata 10 puntos.
3) Tratándose de empresas preto dun contorno natural: ata 10 puntos.
4) Pola cantidade e perigo dos produtos que almacenan, producen e manipulan: ata 10 puntos.
5) Tratándose de proxectos presentados por empresas que acrediten dispor dun sistema de xestión e auditoría ambientais: 10 puntos no caso de EMAS e 5 puntos tratándose da ISO 14001.
d) Para a implantación e mantemento do Sistema Comunitario de Xestión e Auditoría Ambiental (EMAS):
1) Tratándose de actuacións encamiñadas á implantación e rexistro no sistema comunitario de xestión:
*Atendendo ao proceso produtivo da organización e a súa afección ao ambiente:
-No caso dunha empresa incluída no anexo I da Lei 16/2002, do 1 de xullo, de prevención e control da contaminación; no anexo III da Lei 26/2007, do 23 de outubro, de responsabilidade ambiental; que desenvolva actividades catalogadas como tipo A ou B no anexo IV da Lei 34/2007, do 15 de novembro, de calidade do aire e protección da atmosfera ou que sexa xestor de residuos, de acordo co establecido no artigo 3 g) da Lei 10/1998, do 21 de abril, de residuos: ata 30 puntos.
-Tratándose dunha empresa que, sen resultarlle de aplicación o anterior, estivese incluída no ámbito de aplicación do Real decreto 9/2005, do 14 de xaneiro, polo que se establece a relación de actividades potencialmente contaminantes do solo e os criterios estándares para a declaración de solos contaminados; que sexa produtora de residuos perigosos, de acordo co establecido no artigo 3 e) da Lei 10/1998, do 21 de abril, de residuos e que non teña a consideración de pequeno produtor de residuos perigosos, de acordo co establecido no artigo 22 do Real decreto 833/1988, do 20 de xuño, ou que poida ser considerada como envasadora, para os efectos do establecido no artigo 2, punto 12 da Lei 11/1997, de 24 de abril, de envases e residuos de envases: ata 20 puntos.
-No caso de empresas que, non estando incluídas en ningún dos dous puntos anteriores, fosen susceptibles de ocasionar outras afeccións ao medio: ata 5 puntos.
*Tendo en conta a antigüidade das instalacións do centro no que se realizan as actividades para as que se solicita a axuda: 0,5 puntos por cada ano de antigüidade, ata un máximo de 10 puntos.
*Atendendo ao número de traballadores da empresa: 0,5 puntos por cada traballador, ata un máximo de 10 puntos.
2) Cando se trate de actuacións dirixidas á renovación da inscrición no rexistro EMAS: 5 puntos por cada ano de antigüidade transcorrido desde a implantación do Sistema Comunitario de Xestión e Auditoría Ambientais, ata un máximo de 30 puntos.
e) No caso de investimentos para a adaptación do software destinado a potenciar o emprego, por parte das empresas, de medios electrónicos no cumprimento das obrigas de información en materia ambiental, en particular no tocante á xestión dos residuos industriais e á realización da autodiagnose ambiental.
1) Polo emprego do Sirga para a remisión de notificacións de traslado, documentos de traslado de residuos perigosos e uso do libro de rexistro ou outras aplicacións telemáticas da consellería, como o rexistro de emisións: ata 20 puntos.
2) Se a empresa dispón dun sistema de xestión ambiental EMAS, 10 puntos, e se dispón dun certificado conforme a norma internacional ISO 14001: 5 puntos.
2. En todos os casos se valorará con 10 puntos a correcta presentación da solicitude coa totalidade da documentación requirida no prazo establecido no artigo 5º, punto 3.
3. De conformidade co establecido no artigo 20, punto 2º, letra l) da Lei 9/2007, de subvencións de Galicia, avaliarase ata un máximo de 10 puntos, o emprego da lingua galega na realización das actividades ou conductas para as que se solicita a axuda.
4. Por outra banda, valoraranse ata un máximo de 10 puntos, os proxectos presentados por empresas que acrediten a posta en marcha de políticas que contribúan á promoción da igualdade entre homes e mulleres, á eliminación de todas as formas de discriminación de xénero así como á conciliación da vida laboral e familiar.
5. Á vista das solicitudes recibidas, a comisión de avaliación poderá acordar a agrupación dos proxectos recibidos, atendendo aos grupos de actuacións subvencionables a que se refire o artigo 4º desta orde e asignando a cada grupo unha porcentaxe do crédito, así como a fixación dunha puntuación mínima para acceder á obtención das axudas, o que se fará constar de xeito motivado na acta en que se propoñan as axudas concedidas e os criterios empregados.
Artigo 11º.-Tramitación e resolución.
A Secretaría Xeral de Calidade e Avaliación Ambiental, como órgano instrutor do procedemento, revisará as solicitudes recibidas e a documentación presentada. No caso de estar incompleta, conter erros ou non presentar toda a necesaria, requirirase o solicitante para que, no prazo de dez días contados a partir do día seguinte ao da recepción do requirimento, emende a falta ou achegue os documentos preceptivos, indicándolle que, se non o fixese, se poderá considerar desistido da súa petición, arquivándoa sen máis trámites, de acordo co disposto no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo resolución que para o efecto se dite.
As solicitudes xunto coa documentación completa requirida serán postas a disposición dunha comisión de avaliación para a súa valoración e informe, segundo os criterios establecidos no artigo 10º desta orde, do cal elevarán a correspondente proposta de resolución.
No caso de consideralo oportuno, e con anterioridade á elaboración da proposta de resolución, poderase solicitar informe das distintas subdireccións xerais da Secretaría Xeral de Calidade e Avaliación Ambiental con competencias nas materias obxecto destas axudas.
A comisión de avaliación estará presidida polo titular da Subdirección Xeral de Coordinación Ambiental, ou persoa na que delegue, e integrada polos titulares das subdireccións xerais de Calidade Ambiental, de Avaliación Ambiental e de Investigación, Cambio Climático e Información Ambiental, ou persoas en que deleguen, actuando como secretario o titular do Servizo de Apoio Técnico Ambiental.
O prazo para resolver será de cinco meses desde a publicación desta convocatoria no Diario Oficial de Galicia.
Transcorrido o prazo para resolver sen que o interesado recibise comunicación expresa, entenderanse desestimadas as súas pretensións por silencio administrativo, conforme prevé o artigo 23.5º da Lei 9/2007, do 13 de xuño, de subvencións de Galicia, sen prexuízo da obriga legal de resolver expresamente conforme o disposto nos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común.
Notificada a resolución da concesión da axuda, os beneficiarios disporán de dez días para a aceptación da axuda. Transcorrido este sen que se producise manifestación expresa entenderase aceptada tacitamente.
Artigo 12º.-Recursos.
A resolución ditada porá fin á vía administrativa e contra ela poderase interpor, consonte dispoñen os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, recurso potestativo de reposición ante o conselleiro de Medio Ambiente, Territorio e Infraestruturas, no prazo dun mes contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses se a resolución fose expresa, ou de seis meses desde que se entenda desestimada por silencio administrativo.
Artigo 13º.-Gastos subvencionables.
1. Serán gastos subvencionables a os efectos das axudas contempladas nesta orde aqueles que cumpran o establecido na Orde EHA/524/2008, do 26 de febreiro, pola que se aproban as normas sobre os gastos subvencionables dos programas operativos do Fondo Europeo de Desenvolvemento Rexional e do Fondo de Cohesión (BOE nº 53, do 1 de marzo).
2. En particular, non serán gastos subvencionables os seguintes:
-Os gastos non xustificados correctamente ou que non sexan obxecto de subvención, así como os gastos non imputables ao investimento.
-O imposto sobre o valor engadido así como calquera outro imposto de natureza similar que sexa recuperable. Tampouco se subvencionarán os impostos persoais ou sobre a renda.
-Os gastos financeiros derivados do investimento.
-No tocante a terreos e bens inmobles, serán subvencionables as adquisicións de terreos e de bens inmobles nos que exista unha relación directa entre a compra e os obxectivos do proxecto. Non será subvencionable a adquisición de terreos por importe superior ao 10% do gasto total subvencionable. En todo caso, o importe subvencionable non poderá superar o valor de mercado dos terreos e dos bens inmobles, extremo que deberá acreditarse mediante certificado de taxador independente debidamente acreditado e inscrito no correspondente rexistro oficial.
-Os gastos de persoal, tanto propio como externo.
-Respecto dos bens de equipamento de segunda man, estes non serán subvencionables cando non se cumpran os requisitos seguintes:
*Que conste unha declaración do vendedor sobre a orixe dos bens e sobre que estes non teñen sido obxecto de ningunha subvención nacional ou comunitaria.
*O prezo non poderá ser superior ao valor de mercado e deberá ser inferior ao custo dos bens novos similares, estes extremos acreditaranse mediante certificación de taxador independente.
-Así como todos aqueles gastos que figuren no artigo 29 da Lei 9/2007, do 13 de xuño, de subvencións de Galicia, como non subvencionable.
3. As empresas solicitantes poderán subcontratar a totalidade da actuación subvencionable, ao abeiro do disposto no artigo 27 da Lei 9/2007, do 13 de xuño, de subvencións de Galicia.
4. Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude.
Artigo 14º.-Publicidade das axudas.
1. Coa finalidade de garantir o cumprimento dos principios de publicidade, concorrencia, obxectividade, transparencia, igualdade e non discriminación, de conformidade co previsto no artigo 15 da Lei 9/2007, do 13 de xuño, de subvencións de Galicia, serán obxecto de publicación do Diario Oficial de Galicia as axudas outorgadas, expresando a convocatoria, programa e crédito orzamentario a que se imputen, o beneficiario, a cantidade concedida e a finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Medio Ambiente, Territorio e Infraestruturas publicará na súa páxina web oficial a relación de beneficiarios e o importe das axudas concedidas expresando, así mesmo, a convocatoria, o programa e o crédito orzamentario a que se imputen e a finalidade da subvención, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. Non será necesaria a publicación nos supostos previstos no artigo 15.2º da Lei 9/2007, do 13 de xuño, de subvencións de Galicia. O beneficiario poderá facer constar o seu dereito a que non se fagan públicos os seus dereitos no suposto previsto na letra d) do parágrafo 2 do devandito artigo 15 da Lei 9/2007, do 13 de xuño.
4. De conformidade co artigo 15.3º da Lei 9/2007, do 13 de xuño, de subvencións de Galicia, os beneficiarios deberán dar publicidade da subvención concedida en toda actividade relacionada co obxecto da subvención.
5. As resolucións de concesión da subvención incluiranse no Rexistro Público de Subvencións dependente da Consellería de Facenda, sen prexuízo do disposto no artigo 5 da Lei orgánica 15/1999, do 13 de decembro, de protección de datos de carácter persoal. Os datos incorporados a este poderán ser obxecto de rectificación, cancelación e oposición polo interesado.
6. As propostas que resulten seleccionadas pasarán a formar parte da lista pública de beneficiarios prevista nos artigos 6 e 7.2º d) do Regulamento (CE) 1828/2006 da Comisión, do 8 de decembro de 2006.
Artigo 15º.-Xustificación da subvención.
1. Os beneficiarios das axudas poderán solicitar o cobramento da subvención, con anterioridade ao 10 de decembro de cada ano subvencionable, mediante a remisión da documentación que se indica:
a) Solicitude de aboamento efectuada polo beneficiario conforme o modelo que se facilita no anexo IX.
b) Memoria de actuacións xustificativa do cumprimento das condicións impostas na concesión da subvención, con indicación das actividades realizadas e dos resultados obtidos en relación, de ser o caso, cos indicadores de seguimento e avaliación propostos.
c) A esta memoria, xunto coa solicitude de pagamento e a remisión de calquera outro material (fotografías, publicacións, etc.) que se considere de interese, xuntarase unha memoria económica xustificativa do custo das actividades realizadas, que conterá:
*Unha relación clasificada dos gastos e investimentos da actividade, con identificación do acredor e do documento, o seu importe e a data de emisión. No caso de que a subvención se outorgue segundo un orzamento, indicaranse as desviacións producidas.
*As facturas ou documentos de valor probatorio equivalente no tráfico xurídico mercantil ou con eficacia administrativa incorporados na relación a que se fai referencia no parágrafo anterior e a documentación acreditativa do pagamento.
*Documentación xustificativa do pagamento: orixinal ou fotocopia compulsada de transferencias bancarias, certificacións bancarias ou extractos bancarios. En ningún caso se admitirán xustificantes de pagamento con data posterior á de remate do prazo de xustificación da subvención antes referido.
*Certificado de taxador independente debidamente acreditado e inscrito no correspondente rexistro oficial, no caso de adquisición de bens inmobles ou bens de equipamento de segunda man.
*Os documentos acreditativos dos gastos realizados con medios ou recursos propios e a indicación, se é o caso, dos criterios de repartición dos custos xerais e/ou indirectos incorporados na relación a que se fai referencia no primeiro punto desta letra c).
*Unha relación detallada doutros ingresos ou subvencións que financiasen a actividade subvencionada con indicación do importe e a súa procedencia.
*Os tres orzamentos que, en aplicación do artigo 29.3º da Lei de subvencións de Galicia, deba ter solicitado o beneficiario.
d) Certificación expedida pola entidade bancaria en que se sinale o número de conta do beneficiario onde se debe realizar o pagamento.
e) No caso de que resulte procedente, achegaranse tamén certificacións de non ter débedas coa Administración pública da Comunidade Autónoma así como de estar ao día no cumprimento das obrigas tributarias e coa Seguridade Social.
f) Documentación xustificativa de ter subcontratado algunha parte ou a totalidade da actuación subvencionable, no caso que a entidade beneficiaria exercese tal posibilidade.
g) Documentación xustificativa (fotografías, publicacións, folletos, enderezos na internet, etc.) do cumprimento, por parte do beneficiario da axuda, das obrigas de información e publicidade comunitaria a que se refire o artigo 18º, punto 5.
2. Tratándose de axudas concedidas para a implantación ou mantemento do Sistema Comunitario de Xestión e Auditoría Ambientais (EMAS), requirirase así mesmo:
a) No caso de traballos de consultoría, verificación e validación realizados para a implantación e rexistro no sistema de xestión ambiental EMAS, a entidade solicitante xuntaralle a todo o anterior, a solicitude de inscrición no Rexistro Galego de Centros Adheridos ao Sistema de Xestión e Auditoría Ambiental, segundo modelo que se xunta como anexo V a esta orde, da información requirida no anexo VI para os efectos da inscrición así como dunha declaración de compromiso (anexo VII) de manterse no devandito rexistro durante un período non inferior a cinco anos.
b) Unha declaración ambiental validada polo verificador ambiental así como unha declaración deste sobre as actividades de verificación e validación, segundo modelo que se achega como anexo VIII.
3. Terá consideración de gasto realizado, segundo o disposto no artigo 29.2º da Lei 9/2007, do 13 de xuño, o efectivamente pagado con anterioridade á finalización do período de xustificación establecido no punto 1º deste artigo.
Artigo 16º.-Pagamento da axuda.
O pagamento das axudas efectuarase anualmente, con cargo ao exercicio que corresponda, unha vez efectuado o investimento ou realizado o gasto ou actividade e logo da presentación por parte da entidade beneficiaria, no prazo establecido, da documentación xustificativa a que se refire o artigo anterior.
Cando o custo xustificado da actividade ou investimento fose inferior ao que figura na resolución de concesión, manterase a axuda pero diminuirase proporcionalmente o seu importe, sempre que coa parte realmente executada se poida entender cumprida a finalidade da subvención.
Artigo 17º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
Artigo 18º.-Incumprimento e procedemento de reintegro.
O incumprimento das obrigas asumidas polo beneficiario implicará o reintegro do importe percibido, xunto cos xuros de demora devengados desde o momento do seu pagamento ata a data en que se acorde a procedencia do reintegro, nos casos establecidos no artigo 33 da Lei 9/2007, do 13 de xuño, de subvencións de Galicia, en particular nos seguintes:
a) Incumprimento da obriga da xustificación ou xustificación insuficiente.
b) Obtención da subvención sen reunir os requisitos exixidos para a súa concesión, falseando as condicións requiridas para iso ou ocultando aquelas que a impediran.
c) Incumprimento total ou parcial do obxectivo que fundamentou a concesión da subvención.
d) Incumprimento das condicións impostas a entidade beneficiaria con motivo da concesión da subvención ou axuda.
e) En xeral, cando se incumpra algunha das obrigas establecidas nesta orde, na resolución de concesión ou nos demais supostos previstos na normativa reguladora das subvencións.
Artigo 19º.-Obrigas dos beneficiarios.
1. As actuacións subvencionadas deberán estar rematadas antes do 30 de novembro de cada ano subvencionable.
2. Os beneficiarios das axudas reguladas pola presente orde manterán unha separación contable axeitada para os gastos relacionados coa axuda que facilite o seguimento e control da subvención outorgada así como a pista de auditoría.
3. Deberán conservar a documentación por un período de tres anos a partir do peche do programa operativo en que se incardinan estas axudas, tal como se define no artigo 89, punto 3, do Regulamento 1083/2006, do Consello.
4. Segundo o establecido no artigo 15, apartado 3º da Lei 9/2007, do 13 de xuño, de subvencións de Galicia, toda actividade, investimento ou material (incluído o que se difunda de maneira electrónica ou empregando medios audiovisuais) que se realice contando con financiamento obtido a partir destas axudas, deberá incluír expresamente a colaboración da Consellería de Medio Ambiente, Territorio e Infraestruturas así como a imaxe da identidade corporativa deste departamento de acordo coas normas gráficas aprobadas para o efecto e que se poden consultar no enderezo web:
http://www.xunta.es/inicio-identidade-corporativa
5. Ademais, como beneficiario dunha axuda cofinanciada polo Fondo Europeo de Desenvolvemento Rexional con cargo ao Programa Operativo Feder Galicia 2007-2013, este deberá cumprir as obrigas de información e publicidade comunitaria establecidas nos artigos 8 e 9 do Regulamento (CE) 1828/2006 da Comisión, do 8 de decembro de 2006, modificado polo Regulamento (CE) 846/2009 da Comisión, do 1 de setembro de 2009.
a) Segundo o esixido nesta disposición comunitaria, o beneficiario está obrigado ao seguinte:
-No caso que a actuación consista nunha infraestrutura ou en traballos de construción, deberá colocar un cartel no lugar e durante o tempo en que esta se desenvolva, que deberá recoller a información a que se refire a letra b) seguinte.
-Ao remate da actuación subvencionada e no caso que esta consista na compra dun obxecto físico, no financiamento dunha infraestrutura ou en traballos de construción, deberá colocar unha placa explicativa permanente, visible e de gran tamaño, na cal se indicará o tipo e nome da actuación así como a información que se sinala na letra b) seguinte.
b) As medidas de información e publicidade sinaladas deberán incluír os elementos seguintes, que deberán ocupar, como mínimo, o 25% da placa ou cartel:
-O emblema da Unión Europea, de conformidade coas normas gráficas establecidas no Regulamento (CE) 1828/2006 da Comisión, do 8 de decembro de 2006, modificado polo Regulamento (CE) 846/2009, da Comisión, do 1 de setembro de 2009, e que se poden consultar no seguinte enderezo:
http://europa.eu/abc/symbols/emblem/graphics1_es.htm
-A referencia ao fondo comunitario que cofinancia, neste caso coa mención expecífica de Fondo Europeo de Desenvolvemento Rexional.
-A lenda seguinte: Unha maneira de facer Europa.
Poden descargase exemplos do anterior e na liña do que se facilita a seguir na páxina da Consellería de Facenda:
http://www.conselleriadefacenda.es/web/portal/logos-comunitarios
6. No caso dos beneficiarios de axudas para a implantación e mantemento no EMAS, estes están obrigados a manter en vigor o Sistema Comunitario de Xestión e Auditoría Ambiental e o seu correspondente rexistro, durante un período mínimo de cinco anos.
7. A percepción definitiva da axuda concedida ao abeiro desta convocatoria está condicionada ao mantemento, durante un prazo de cinco anos, das circunstancias iniciais tidas en conta para o seu outorgamento e á inexistencia de modificacións substanciais que afecten a natureza do investimento, o cesamento da actividade ou os postos de traballo.
Artigo 20º.-Información e control.
Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido na Lei 9/2007, do 13 de xuño, de subvencións de Galicia.
Ademais, deberanlle facilitar á Secretaría Xeral de Calidade e Avaliación Ambiental toda a información e documentación complementaria que esta considere precisa para a concesión ou aboamento do importe da subvención.
Os beneficiarios deberán conservar, para os efectos de comprobación e control, os documentos xustificativos da aplicación dos fondos percibidos polo menos durante cinco anos desde o derradeiro pagamento.
Artigo 21º.-Financiamento.
As axudas convocadas ao abeiro desta orde financiaranse con cargo ás aplicacións orzamentarias que se sinalan a seguir:
-Con cargo aos orzamentos xerais da Comunidade Autónoma de Galicia para o ano 2010: ata un máximo de 6.678.077 , con cargo á aplicación orzamentaria 07.03.541D.770.
-Con cargo aos orzamentos xerais da Comunidade Autónoma de Galicia para o ano 2011: ata un máximo de 2.880.875,20 , con cargo á aplicación orzamentaria 07.03.541D.770.
De xeito motivado e para os efectos de dar cobertura financeira ao número de solicitudes presentadas poderase acordar, segundo as dispoñibilidades orzamentarias do momento, o incremento do crédito inicial establecido nesta convocatoria, tramitando o oportuno expediente orzamentario de xeración, ampliación ou incorporación de crédito, axustándose en todo o previsto no artigo 31 da Lei 9/2007, do 13 de xuño, de subvencións de Galicia.
Artigo 22º.-Compatibilidade das axudas.
As axudas que se concedan ao abeiro desta orde terán a consideración de axudas de minimis e réxense polo establecido no Regulamento (CE) 1998/2006 da Comisión, relativo á aplicación dos artigos 87 e 88 do Tratado CE ás axudas de minimis (DOUE nº 379, do 28 de decembro). A axuda total concedida baixo este concepto de minimis por calquera Administración pública a un mesmo beneficiario non poderá exceder os 200.000 euros nun período de tres exercicios fiscais. No sector do transporte por estrada este importe non será superior a 100.000 euros durante calquera período de tres exercicios fiscais.
Estas axudas serán compatibles con outras que, para a mesma finalidade, concedan outras administracións públicas sempre e cando estas últimas non estean cofinanciadas tamén polo Fondo Europeo de Desenvolvemento Rexional, por calquera outro fondo ou instrumento financeiro comunitario e o importe total das axudas non supere, illadamente ou conxuntamente con outras, nin o custo elixible do proxecto, de acordo coa normativa sobre gastos subvencionables nin o custo total da actividade que se vaia desenvolver.
No caso de actuacións ás cales resulte de aplicación algún regulamento comunitario de exención por categorías, en aplicación dos artigos 87 e 88 do Tratado CE, as subvencións outorgadas ao abeiro desta orde non poderán acumularse con outras axudas se isto dá lugar a unha intensidade de axuda superior á permitida pola normativa comunitaria.
Artigo 23º.-Infraccións e sancións.
O réxime de infraccións e sancións ao establecido nesta orde é o previsto no título IV da Lei 9/2007, do 13 de xuño, de subvencións de Galicia.
O procedemento sancionador será o establecido no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Segunda.-Delégase no secretario xeral da Consellería de Medio Ambiente, Territorio e Infraestruturas o exercicio da competencia para conceder ou denegar as axudas obxecto desta orde consonte o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 15 de xullo de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Ver referencia pdf "13700D006P010.PDF"